РЕГЛАМЕНТ (ЕО) № 49/2007 НА КОМИСИЯТА
от 22 януари 2007 година
относно издаването на лицензии за внос на чесън за тримесечието от 1 март до 31 май 2007 г.
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазарa на плодове и зеленчуци (1),
като взе предвид Регламент (ЕО) № 1870/2005 на Комисията от 16 ноември 2005 г. за откриване и управление на тарифни квоти и за определяне на система за лицензии за внос и сертификати за произход за чесъна, внасян от трети страни (2), и по-специално член 10, параграф 2 от него,
като има предвид, че:
(1)
Количествата, за които традиционните и новите вносители са подали през първите пет работни дни на януари 2007 г. заявления за лицензии в съответствие с член 8, параграф 3 от Регламент (ЕО) № 1870/2005, надхвърлят наличните количества за продуктите с произход от Китай, Аржентина и останалите трети страни без Китай и Аржентина.
(2)
Поради това следва да се определи в каква степен заявленията за лицензии, получени в Комисията до 15 януари 2007 г., могат да бъдат удовлетворени и в зависимост от категорията вносители и произхода на продуктите да се посочат датите, до които издаването на лицензии трябва да бъде преустановено,
ПРИЕ НАСТОЯЩИЯ РЕГЛАМЕНТ:
Член 1
Заявленията за лицензии за внос по силата на член 4, параграф 1 от Регламент (ЕО) № 1870/2005, подадени през първите пет работни дни на януари 2007 г. и получени в Комисията до 15 януари 2007 г., се удовлетворяват до достигане на процентите от заявените количества, посочени в приложение I към настоящия регламент.
Член 2
За съответната категория вносители и съответния произход на продуктите заявленията за лицензии за внос по силата на член 4, параграф 1 от Регламент (ЕО) № 1870/2005, отнасящи се за тримесечието от 1 март до 31 май 2007 г. и подадени след първите пет работни дни на януари 2007 г. и преди датата, посочена в приложение II към настоящия регламент, се отхвърлят.
Член 3
Настоящият регламент влиза в сила на 23 януари 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 януари 2007 година.